ምርጫ ቦርድ በኮሮና ሳቢያ የመጪውን ምርጫ የጊዜ ሰሌዳ ሰረዘ
በጊዜ ሰሌዳው መሠረት ምርጫውን ማካሄድ የማይቻለው መሆኑን መረዳቱን የገለጸው ብሔራዊ ምርጫ ቦርድ፣ የጊዜ ሰሌዳውን በመሰረዝ መከናወን ያለባቸው ተግባራት ለጊዜው እንዲቆሙ መወሰኑን ማክሰኞ መጋቢት 22 ቀን 2012 ዓ.ም. ባወጣው ባለአራት ነጥብ ውሳኔ አስታወቀ፡፡ የኮሮና ቫይረስ ወረርሽኝ የምርጫ 2012 ኦፕሬሽን ዕቅድና የጊዜ ሰሌዳ ላይ የፈጠረውን ችግር ገምግሞ ያሳለፈው ውሳኔ መሆኑን ቦርዱ አመልክቷል፡፡ቦርዱ የወረርሽኙ ሥጋት ተወግዶ ሁኔታዎች ሲመቻቹ እንደገና ግምገማ በማድረግ፣ አዲስ የምርጫ ኦፕሬሽን ዕቅድና ሰሌዳ በማውጣት እንቅስቃሴውን እንደሚያስጀምር ባወጣው መግለጫው አስታውቋል፡፡ቦርዱ ባደረጋቸው ምክክሮችና የዳሰሳ ጥናት በግልጽ የተለዩ፣ በኮቪድ 19 የማይስተጓጎሉ፣ የቦርዱን የምርጫ አፈጻጸም ዝግጁነት የሚጨምሩ፣ ሁኔታው ተቀይሮ ተቋሙ ወደ መደበኛ ተግባሩ ሲመለስ በተገቢው ሁኔታ ምርጫን ለማስፈጸም የሚያስችል ሁኔታ የሚፈጥሩ ተግባራትን እያከናወነ መቆየት እንዳለበት መወሰኑን ገልጿል፡፡በሕገ መንግሥቱ በተቀመጠው መሠረት በሥራ ላይ የሚገኘው የሕዝብ ተወካዮች ምክር ቤት የሥልጣን ጊዜው ከሚያበቃበት አንድ ወር አስቀድሞ ቦርዱ አጠቃላይ ምርጫውን ማድረግ የማይችል መሆኑን ምክር ቤቱ ተገንዝቦ፣ ከዚህ አንፃር የሚሰጠው ውሳኔ ቢኖር ለመነሻነት ያገለግለው ዘንድ ይህ ውሳኔና ቦርዱ ያደረገው የዳሰሳ ጥናት ሰነድ ለሕዝብ ተወካዮች ምክር ቤት እንዲተላለፍለት እንደወሰነ አሳውቋል፡፡ምርጫ ቦርድ በ2012 ዓ.ም. የሚካሄደውን አጠቃላይ ምርጫ ለማስፈጸም የቅድመ ምርጫ ዝግጅት ሥራዎች ሲያከናውን ከቆየ በኋላ የምርጫ የጊዜ ሰሌዳውን ይፋ ማድረጉ አይዘነጋም፡፡ በዚህ የምርጫ ጊዜ ሰሌዳ መሠረት ምርጫው ነሐሴ 23 ቀን 2012 ዓ.ም. እንዲካሄድ ተወስኖ ነበር፡፡ ቦርዱ በጊዜ ሰሌዳው የተገለጹ ተግባራትን በተያዘላቸው ጊዜ እያከናወነ ለሕዝብ እያሳወቀ መቆየቱን አስታውሷል፡፡ በመጋቢትና በሚያዚያ 2012 ዓ.ም. መጠናቀቅ ያለባቸው በርካታ ሥራዎች እንዳሉ፣ መከናወን ካለባቸው ሥራዎች ዋና ዋናዎቹ የመራጮች ምዝገባ፣ የምርጫ አስፈጻሚዎች ምልመላ፣ ሥልጠናና ሥምሪት፣ የመራጮች ትምህርት፣ ለመራጮች ምዝገባ የሚያስፈልጉ ቁሳቁሶች ሥርጭትና የመሳሰሉት መሆናቸውን ጠቁሟል፡፡ ‹‹እነዚህን ሥራዎች በጊዜ ሰሌዳው መሠረት ለማከናወን ቦርዱ ተገቢ ጥረት እያደረገ በሚገኝበት ወቅት፣ ባለፉት ሳምንታት በአገራችንና በዓለም ላይ የተከሰተው የኮሮና ቫይረስ ወረርሽኝ እንቅስቃሴዎች እንዲቋረጡ አስገድዷል፤›› ያለው ቦርዱ፣ ከዚሁ የወረርሽኝ ሥጋት የተነሳ በርካታ አገሮች ምርጫን ጨምሮ መንግሥታዊ ዕቅዶቻቸውን ለማቋረጥ መገደዳቸውን አስረድቷል፡፡ ‹‹በአገራችንም መንግሥት ወረርሽኙን ለመከላከል የሰዎች ግንኙነትን የመቀነስ ዕርምጃዎች እንዲወሰዱ በመወሰኑ፣ የመንግሥት ሠራተኞች አብዛኛውን ሥራ ከቤት ሆነው እንዲሠሩ ተደርጓል፡፡ መንግሥት የቫይረሱን ሥርጭት ለመግታት የተለያዩ ጥብቅ ዕርምጃዎችን እየወሰደ ሲሆን፣ ከዚህ በተጨማሪም በክልል መስተዳድሮች ደረጃ የአስቸኳይ ጊዜ አዋጅ፣ የውስጥና የአገር አቋራጭ የትራንስፖርት ገደቦች፣ የመሰብሰብ ገደቦችና የመሳሰሉ ጥብቅ ክልከላዎች ይፋ ሆነዋል፤›› ሲል ቦርዱ የውሳኔውን አመክንዮ ገልጿል፡፡በመንግሥት ከተላለፉ የክልከላ ውሳኔዎች በተጨማሪ ለቦርዱ ድጋፍ የሚያደርጉ ዓለም አቀፍ አጋር ድርጅቶች አብዛኞቹ ሠራተኞቻቸው ከቤት ሆነው እንዲሠሩ ሲደረጉ፣ አንዳንዶቹ ደግሞ ጥቂቶቹን ብቻ በማስቀረት ሠራተኞቻቸው ወደ አገራቸው እንዲመለሱ ማድረጋቸውን ያስታወቀው ምርጫ ቦርድ፣ ከላይ የተጠቀሱት ድምር ሁኔታዎች በሚያዝያ ሊጀመር በታቀደው የመራጮች ምዝገባና ተያያዥ የዝግጅት ሥራዎች ላይ ከፍተኛ ተፅዕኖ ማሳደራቸውን አስታውቋል፡፡ ለችግሩ ማሳያ የሚሆኑ ጥቂት ያላቸው ነጥቦችም በኢትዮጵያ አየር መንገድ መጋዘን የሚገኙ የምርጫ ቁሳቁሶችን የማሸግ ሥራ በሁለት ሳምንት መዘግየቱ፣ የቀሪ ኅትመት ውጤቶች ግዥ በቫይረሱ ምክንያት በተፈጠረ የአቅርቦት ሰንሰለት መደናቀፍ ምክንያት መጓተቱ፣ ለምርጫ አስፈጻሚዎች ሥልጠና ቁጥራቸው ከአንድ ሺሕ በላይ የሚሆን አሠልጣኞችን ከክልሎች ወደ አዲስ አበባ በማምጣት የአሠልጣኞች ሥልጠና መስጠት አለመቻሉን፣ ለ150 ሺሕ የምርጫ አስፈጻሚዎች በየክልሎቹ መሰጠት ያለበትን ሥልጠና መጀመር አለመቻሉን፣ ቦርዱ የሚሰጠው የመራጮች ትምህርት ኮቪድ 19 ቫይረስን አስመልክቶ በሚወጡ የማኅበረሰብ ጤና መልዕክቶች ሊዋጡ የሚችሉበት ዕድል ከፍተኛ ሆኖ መገኘቱ መሆናቸውን ገልጿል፡፡ ሌሎች ተያያዥ ጉዳዮችንም አውስቷል፡፡